Lectio Divina

*fuq il-Vanġelu tal-Ħadd*

4ba Ħadd tal-Għid

Sena A

Ġw 10, 1-10

***Il-bieb tan-nagħaġ huwa jien.***

Ir-Raba’ Ħadd tal-Għid huwa msejjaħ Il-Ħadd tar-Ragħaj it-tajjeb peress li passaġġ minn kapitlu 10 ta’ San Ġwann huwa propost għal dan il-Ħadd f’kull ċiklu tas-sena liturġika, A, B u C. F’dan il-Ħadd tas-sena A naqraw l-ewwel parti ta’ dan il-kapitlu (v. 1-10) fejn it-tema ta’ Ġesù bħala r-Ragħaj it-tajjeb hija introdotta. L-immaġini ċentrali hija dik tal-bieb. Aktar ‘il quddiem fid-diskors twil lil Lhud, Ġesù jistqarr: *Jiena r-ragħaj it-tajjeb* (v. 11). F’dan il-vanġelu huwa jippreżenta ruħu għal darbtejn bħala l-bieb (v. 7). Ma din l-immaġini jiżdiedu oħrajn: iċ-ċint, il-ħallelin u l-briganti, l-għassies u l-barrani. Min huma dawn u lil min jirrapreżentaw? X’inhi t-tifsira tat-tixbiha?

Ħalli nħarsu ftit lejn l-użanzi tar-rgħajja palestinjani biex nifhmu ftit aħjar. Il-maqjel fejn tkun miġbura l-merħla kien ikun imdawwar b’ċint tal-ġebel li fuqu kien ikun hemm ix-xewk u pjanti oħra bix-xewk ħalli n-nagħaġ ma jaqbżux u l-ħallelin ma jidħlux. Il-maqjel seta’ kien ikun quddiem id-dar, x’imkien ieħor fuq barra jew inkella matul xi għolja. F’dan l-aħħar każ, kien jiġi użat l-aktar mir-rgħajja li jieħdu lin-nagħaġ tagħhom bil-lejl: wieħed mir-rgħajja kien ikun imqajjem u l-oħrajn reqdin.

Fir-rakkont tat-twelid ta’ Ġesù, Luqa jinfurmana li *F’dawk l-inħawi kien hemm xi rgħajja fir-raba’, għassa mal-merħla tagħhom billejl (2,8).* Armati bil-ħatar, kienu joqgħodu b’tali mod li jimblukkaw id-daħla tal-maqjel peress li ma kienx ikollu bieb u b’hekk kienu jimblukkaw l-aċċess. F’kelma waħda kienu jsiru huma l-bieb. Ġeneralment għajnhom kienet tmur bijom imma l-preżenza tagħhom kienet biżżejjed biex tgerrex lill-ħallelin milli jersqu u anke lill-ilpup milli jidħlu.

In-nagħaġ kienu jagħrfu mill-ewwel lir-ragħaj mil-leħen u l-passi tiegħu. Kienu jimxu warajh, ċerti li se jmexxihom lejn mergħat bnini u postijiet fejn l-ilma huwa pur u abbundanti. Kienu jimxu warajh għax kienu jħossuhom maħbuba u protetti. Ir-ragħaj qatt ma kien jiddiżappuntahom jew jittradihom.

Minn din l-esperjenza tan-nies ta’ żmienu, Ġesù jirrakkonta parabbola li mhix mill-ewwel ċara: għandna akkumulu ta’ immaġini enigmatiċi li jidħlu ġo xulxin u l-Lhud ma jifhmux eżattament x’qed jgħid. Ħalli nibdew billi naqsmu d-diskors f’żewġ partijiet.

Fl-ewwel parti (v. 1-6), il-figura tar-ragħaj it-tajjeb hija introdotta. Il-bidu tad-diskors huwa kemmxejn skjett u provokattiv. Iħaddan allużjonijiet misterjużi għal perikli, għedewwa u għal dawk li jattakkaw lin-nagħaġ: *“Tassew tassew ngħidilkom, min ma jidħolx fil-maqjel tan-nagħaġ mill-bieb imma jaqbeż ġewwa minn naħa oħra, dak hu ħalliel u brigant (v. 1).* Imbgħad ir-ragħaj veru jidħol fix-xena. Dak li jiddistingwih hija t-tenerezza. Huwa jaf in-nagħaġ b’isimhom u jsejħilhom “waħda waħda”.

Għal Ġesù ma jeżistux folol anonimi. Huwa jinteressa ruħu f’kull wieħed mid-dixxipli tiegħu. Jagħti attenzjoni lid-doni, ħiliet u dgħufijiet ta’ kull wieħed. Jitgħaxxaq bin-nagħaġ iż-żgħar li għadhom f’saħħithom imma l-ħsieb u l-attenzjoni tiegħu tmur għal dawk li huma l-aktar dgħajfa: *Bħal ragħaj li jirgħa l-merħla tiegħu; bi driegħu jiġmagħha, u l-ħrief fi ħdanu jerfagħhom; u n-nagħaġ ireddgħu bil-mod imexxihom (Is 40,11).* Huwa jifhem id-diffikultajiet tagħhom, ma jimponix fuqhom imma jevalwa s-sitwazzjoni. F’kelma waħda jirrispettahom.

F’kuntrast mar-ragħaj it-tajjeb naraw lill-ħallelin u l-briganti. Min huma u kif nistgħu nagħrfuhom? Ma min ixebbaħhom Ġesù? Huma r-rgħajja ta’ żmienu: mexxejja reliġjużi u politiċi li minn barra kienu jippreżentaw ruħhom bħala attenti għall-interessi tan-nies imma fil-verità kienu jfittxu biss l-interessi tagħhom. L-għan tagħhom kien id-dominazzjoni, il-prestiġju personali, esplojtazzjoni: il-metodi tagħhom kienu vjolenza u gideb.

Huma ma kenux rgħajja awtentiċi. Għalhekk darba minnhom quddiem il-folla Ġesù kien imqanqal mill-kompassjoni għax kienu bħal nagħaġ li m’għandhomx ragħaj. Huwa ħariġhom u talabhom joqgħodu fuq il-ħaxix aħdar u b’abbundanza qassmilhom il-ħobż u n-nutriment tal-kelma tiegħu (cf. Mk 6,34-44). Ta’ min jinnota fl-ewwel parti ta’ dan il-vanġelu l-insistenza fuq il-leħen tar-ragħaj li jkun mismugħ (v. 3), rikonoxxut (v. 4) u mill-ewwel distint minn dak tal-barranin (v. 5). Anke wara l-qawmien Ġesù jiġi rikonoxxut mil-leħen tiegħu. L-għajnejn tad-dixxipli huma mċajpra: jaħsbuh stranġier, fantażma (Lq 24, 15.37), sajjied (Ġw 21,4), imma dawk li semgħuh ma setgħux jiżbaljaw. Leħnu kien jintgħaraf sewwa.

Illum dan il-leħen ikompli jinstema b’mod ċar u ħaj fil-kelma tal-vanġelu. Huwa l-uniku leħen li jinstema familjari mad-dixxipli. Ilħna oħra li huma simili, għalkemm qawwija u insistenti, m’humiex familjari miegħu. Kull min hu mgħallem mill-ispirtu jista’ jiddixxerni l-leħen tar-ragħaj qalb il-kakofanija ta’ ilħna oħra. Huwa jaħrab meta jisma l-passi tal-ħallelin u l-briganti, dawk l-imposturi li jiġu biss biex ikaxkruh tul it-triq li twassal għall-mewt.

Fit-tieni parti ta’ dan il-passaġġ (v. 7-10), Ġesù jidher l-ewwel bħala l-bieb tan-nagħaġ. Jekk inżommu f’moħħna l-ispjegazzjoni mogħtija fuq, nistgħu ngħidu li huwa l-għassies imqiegħed fl-entratura bħala bieb. Il-bieb għandu funzjoni doppja: li jħalli s-sidien jidħlu u ma jħallix lill-barranin jidħlu. Dawn huma żewġ funzjonijiet li huma żviluppati f’bosta allegoriji minn Ġesù.

Huwa l-uniku wieħed li jiddeċiedi min jista’ jkollu aċċess għan-nagħaġ u min għandu jibqa’ mbiegħed mill-merħla (v. 7-8). Dak li huwa lest li jagħti ħajtu bħalu jista’ jidħol u huwa rikonoxxut bħala r-ragħaj veru. Il-ħallelin u l-briganti huma dawk li ġew qablu (v. 8). Ċertament ma kienx qed jirreferi għall-profeti u l-ġusti tal-Antik Testment.

Il-ħallelin kienu l-mexxeja reliġjużi u politiċi ta’ żmienu li kienu jużaw u jaħqru lin-nies b’kull xorta ta’ tbatija. Il-briganti kienu rivoluzzjonarji li riedu jibnu soċjetà aktar libera u ġusta: ikkultivaw ideali nobbli imma rrikorrew għal metodi illeġittimi. Iffumentaw mibgħeda lejn l-għedewwa, ippriedkaw l-użu tal-vjolenza u proponow l-armi. Min jaġixxi b’dan il-mod m’għandux l-istess sentiment u dispożizzjoni ta’ Ġesù: ma jgħaddix mill-bieb.

Fl-aħħar vers (v. 10), din l-oppożizzjoni hija deskritta bi 3 verbi, wieħed aktar intens mill-ieħor: *jisraq, joqtol u jeqred.* Dawn il-verbi huma sinteżi tal-opra tal-mewt. Kull min jersaq lejn persuna oħra biex joħdilha ħajjitha huwa ħalliel; huwa fuq in-naħa tal-ħażen; huwa iben ix-xitan li kien qattiel sa mill-bidu (Ġw 8,44).

F’kuntrast għal dan għandna l-azzjoni tar-ragħaj: huwa jiġi biex iġib il-ħajja u l-ħajja bil-kotra. Mill-bieb, mhux biss ir-rgħajja jgħaddu imma n-nagħaġ ukoll jidħlu u joħorġu. Ġesù wkoll jippreżenta lilu nnifsu bħala l-bieb f’dan is-sens (v. 9). Huwa biss min jgħaddi minnu li jasal għall-megħrat fertili, isib il-ħobż li jaqta l-ġuħ (Ġw 6) u l-ilma li jwassal għall-ħajja ta’ dejjem (Ġw 4) u hekk jakkwista s-salvazzjoni.

Ġesu huwa bieb dejjaq (cf. Mt 7,14) għax jitlob iċ-ċaħda tiegħek innifsek, imħabba bla kundizzjoni għall-oħrajn, imma l-uniku li twassal għall-ħajja. L-imħabbiet l-oħra huma nases li jwasslu għall-mewt: *“Għaddu mill-bieb id-dejjaq. Għax wiesa’ l-bieb u spazjuża t-triq li tieħu għat-telfien, u ħafna huma li jgħaddu minnha (Mt 7,13).*